open-index/open-wikipedia-markdown huggingface dataset:
Sodeliukai

**Sodeliukai** – kaimas Šiaulių rajono savivaldybės pietinėje dalyje, 5 km į pietvakarius nuo Bubių, Paraudžių miške, prie dviračių tako Bubiai–Kurtuvėnai.

## Istorija

TSRS okupacijos metais kaimas priklausė Kurtuvėnų apylinkės Kurtuvėnų žuvininkystės ūkiui.

## Gyventojai

## Šaltiniai
Brankas (upė)

**Brankas** ( – 'baltoji upė') – upė šiaurės Brazilijoje, Roraimos valstijoje; kairysis, didžiausias Negro intakas (Amazonės baseinas). Susidaro susiliejus Urarikueros ir Takutu upėms, prasidedančioms Gvianos plokščiakalnyje, Pakaraimos kalnuose. Aukštupyje teka siauru slėniu, vaga slenkstėta. Toliau teka į pietus pusiaujo džiunglėmis ir savanomis apaugusia Amazonės žemuma. Žiotyse sudaro didelį protakų ir salų labirintą.

Pagrindiniai intakai: Anaua, Ažarari, Agua Bo do Univini, Katrimanis, Itapara, Šeruini.

Upė laivuojama iki Karakarajaus (472 km ruože), lietinguoju laikotarpiu – iki Boa Vištos. Branką kerta du tiltai: Boa Vištoje – 1200 m ilgio ir Karakarajuje – 700 m ilgio.

Prie Branko įsikūrę svarbiausi Roraimos valstijos miestai: Boa Višta, Mukažajus, Karakarajus, Santa Luzija, San Žozė de Anua, Katrimanis, Bojasu, Atauba.

Branko baseinas apgyvendintas indėnų, yra keletas rezervacijų. Portugalai upę pasiekė XVIII a.

## Šaltiniai

* Administração da Hidrovia da Amazônia Ocidental
Timpanas (architektūra)

**Timpanas** ( 'būgnas') – dekoratyvinis architektūrinis elementas, trikampio ar pusapskritimio formos įduba sienoje virš durų, lango ar portalo, apribotas arka (iš viršaus ir šonų) ir sąrama (iš apačios). Taip pat trikampė frontono plokštuma, apribota atbrailomis.

Timpaną III tūkst. pr. m. e. pirmoje pusėje išrado egiptiečiai. Vėliau elementas naudotas senovės graikų, krikščioniškoje, islamo architektūroje. Graikų ir krikščioniškoje architektūroje timpanai dažnai būdavo išpuošiami religinių scenų bareljefais.

Puošniausias ir aukščiausio meninio lygio timpanas Lietuvoje – Vilniaus katedros frontono.
Martyna Jatkauskaitė

**Martyna Jatkauskaitė** (g. 1984 m. liepos 7 d. Kaune) – Lietuvos pianistė, atlikėja.

## Biografija
Pianinu pradėjo groti nuo penkerių metų. Mokėsi vaikų muzikos mokykloje. Baigusi keturias klases įstojo į Kauno Juozo Naujalio muzikos gimnaziją, mokėsi pas pedagogę Birutę Kumpikienę. 2003 m. įstojo į Lietuvos muzikos ir teatro akademiją, studijavo pas profesorę Veroniką Vitaitę.

2005 m. laimėjo Baltijos šalių mokslų stipendiją ir išvyko studijuoti į *Guildhall School of music and Drama* menų mokyklą Londone. Studijavo pas profesorę Joan Havill. Yra daugelio tarptautinių pianistų konkursų laimėtoja ir prizininkė.

## Laimėjimai
* Tarptautinis *Karlo Cherni* konkursas, Čekija (4 vieta)
* Tarptautinis pianistų konkursas *Konzerteum 98*, Graikija (1 vieta)
* Tarptautinis pianistų konkursas *La Muse*, Italija (3 vieta)
* Tarptautinis konkursas *Roma 2000*, Italija (1 vieta)
* Tarptautinis Stasio Vainiūno pianistų konkursas, Lietuva (1 vieta)
* Tarptautinis konkursas *Pro-Piano Romania*, Rumunija (1 vieta)
* 2006 m. vykusiame *Tunbridge Wells* tarptautiniame jaunųjų artistų konkurse tarp 80 įvairiausių specialybių atlikėjų apdovanota Grand Prix
* 2007 m. laimėjo *[[Dudley]]* tarptautinį pianistų konkursą ir gavo prizą Margaret Allen atminti
* 2007 m. laimėjo I vietą prestižiniame Oksfordo muzikos festivalyje
* 2007 m. apdovanota Londono filharmonijos orkestro stipendija, kuri leido surengti solo rečitalį vienoje didžiausių Londono salių – *Royal Festival Hall*
* Dalyvavo garsių atlikėjų ir pedagogų – John Lill, Jerome Lowenthall, Paul Lewis, Stephen Kovacevich, Mūzos Rubackytės – meistriškumo kursuose
* 2007 m. *Jack Samuel* pianistų konkurso nugalėtoja, pakviesta surengti rečitalius Italijoje
* 2008 m. lapkričio mėn. surengė debiutinį solo rečitalį *Wigmore Hall* salėje Londone
* 2009 m. koncertavo su *London Festival* orkestru *Cadogan* salėje Londone

## Nuorodos
* http://www.martynapiano.com/ 
* [Martyna Jatkauskaitė: artėja didelių koncertų metas](http://test.svs.lt/?Nemunas;Number(251);Article(6120);)
Skrepas

**Skrepas**. kitaip dar *skrepbukingas* (, iš  'skiautė' +  'knyga, albumas') – rankdarbių rūšis, nuotraukų albumų dekoravimo technika. Tai ir asmeninės, šeimos istorijos saugojimo metodas fotografijų, įvairių spaudinių, užrašų ir kitų smulkmenų pavidalu, visą tai sudėjus į albumus, papuošus juos įvairiais dekoravimo elementais. Tai ne tik momentinė nuotrauka, bet kartu ir istorija, įspūdžiai, palinkėjimai susiję su nuotraukose įamžintomis akimirkomis.

Skrepo technikomis dekoruotas fotografijų albumas susideda iš atskirų popieriaus lapų, kurių kiekvienas perteikia atskirą užbaigtą mintį, išreikštą nuotraukų koliažu. Paprastai albumas būna dedikuotas tam tikrai vienai temai: vestuvėms, krikštynoms, jubiliejui, ir pan.

## Nuorodos
* Apie skrepą (www.menotechnika.lt) 
* www.skrebink.lt
Dmitrijus Polianskis

**Dmitrijus Polianskis** (,  1917 m. liepos 11 d. Lugansko srityje, Ukraina – 2001 m. spalio 8 d. Maskvoje) – TSRS partinis ir valstybės veikėjas, buvęs TSKP CK Politinio biuro narys.

## Biografija
1939 m. baigęs Charkovo žemės ūkio institutą, pradėjo dirbti komjaunimo Charkovo srities komiteto valstiečių jaunimo skyriaus vedėju. 1940 m. pradėjo tarnybą Raudonojoje Armijoje. Nuo 1942 m. iki 1945 m. buvo partinis funkcionierius Altajaus krašte, nuo 1945 m. – VKP(b) CK aparate.

Nuo 1949 m. iki 1952 m. – TSKP Krymo srities komiteto antrasis sekretorius, 1953–1955 m. – pirmasis sekretorius. Nuo 1952 m. iki 1953 m. dirbo Krymo srities vykdomojo komiteto pirmininku.

Nuo 1955 m. – TSKP Orenburgo srities, nuo 1957 m. – Krasnodaro krašto pirmasis sekretorius.

Nuo 1958 iki 1962 m. buvo Rusijos TSFR Ministrų tarybos pirmininkas. Nuo 1962 m. – TSRS Ministrų tarybos pirmininko pavaduotojas, nuo 1965 m. – pirmasis pavaduotojas.

1973–1976 m. buvo TSRS žemės ūkio ministru. Vėliau – diplomatinėje tarnyboje: nuo 1976 m. – TSRS ambasadorius Japonijoje, 1982–1987 m. – Norvegijoje.

TSRS Aukščiausiosios Tarybos 4–9 šaukimų deputatas. TSKP CK narys (1956–1981 m.), Nuo 1958 m. buvo kandidatas į TSKP CK Politinio biuro narius, 1960–1976 m. – Politinio biuro narys.

D. Polianskis 1962 m. su grupe TSRS vadovybės narių buvo atvykęs į Novočerkaską malšinti gyventojų nepasitenkinimo valdžia ir pritarė šaunamųjų ginklų panaudojimui prieš demonstrantus. Būdamas Krymo srities vadovu 1954 m. pritarė Krymo perdavimui iš Rusijos Ukrainai.

## Nuorodos
Biografija: 1, 2
Asta Plechavičiūtė

**Asta Plechavičiūtė** (g. 1977 m. Vilniuje) – rašytoja, eseistė.

2001 m. Vilniaus universiteto Filologijos fakultete baigė lietuvių filologijos studijas, magistrė.

## Kūryba
Kūriniai, eseistika publikuota savaitraščiuose „Literatūra ir menas“, „Nemunas“. Recenzijos spausdintos leidiniuose „Rubinaitis“, „Literatūra ir menas“, internetiniame portale „Bernardinai“.

## Laimėjimai

* 1996 m. V. Kavolio konkurse laimėjo antrąją vietą tarp jaunųjų rašytojų.
* 1998, 1999 m. Vilniaus universiteto „Filologinio rudens“ konkurso prizinių vietų laimėtoja.
* 2008 m. Lietuvos rašytojų sąjungos „Pirmosios knygos“ prozos konkurso laimėtoja.
* 2008 m. Respublikinė literatūrinė Augustino Griciaus premija už pirmąją prozos knygą „Nelyginiai metai“.

## Išnašos
Roanokas (upė)

**Roanokas** () – upė rytų JAV, Virdžinijos ir Šiaurės Karolinos valstijose. Prasideda Apalačų kalnų sistemoje, Žydrųjų kalnų rytiniame šlaite. Aukštupyje teka giliu slėniu. Toliau teka į pietryčius Pidmonto plynaukšte ir Atlanto vandenyno žemuma. Įteka į Atlanto vandenyno Albemarlo užutėkį.

Ant Roanoko įrengti Smit Mountaino ir Lyzvilio tvenkiniai bei hidroelektrinės. Žemupyje laivuojama.

Roanoko upės slėnyje kūrėsi vienos pirmųjų Anglijos kolonijų Amerikoje – Roanokas, Virdžinija, Karolina.

## Šaltiniai
Roanokas

**Roanokas** reiškia:

Gamtiniai objektai:
* Roanokas – upė rytų JAV, Virdžinijos ir Šiaurės Karolinos valstijose.

Miestai JAV:
* Roanokas – miestas Virdžinijoje.
Eric Davis

**Eric Guitar Davis** (g. 1970 m., Čikaga, JAV) – būgnininkas, gitaristas, atlikėjas.

Atlikėjas gimė Dorothy Walker ir Bobby Davis šeimoje. Eriko tėvas įkvėpė sūnų muzikai. Sulaukęs penkerių jis jau mokėjo groti. Būdamas dešimties metų, atlikėjas reguliariai pasirodydavo Čikagos scenoje kaip būgnininkas. Junioras Wellsas, Buddy Guy, BB King – tai atlikėjai, kurie Ericą Davisą pakvietė groti vienoje scenoje. Čikagos bliuzas ir nepriekaištingai gitara grojantis Buddy Guy paskatino Ericą išmokti groti gitara. Po kelerių metų E. Davisas perprato gitaros subtilybes ir pradėjo rengti koncertus visame pasaulyje. 2009 metais Erikas Davisas ir muzikantas Luco Giordano (Italija) surengė koncertą Kaune, laisvalaikio namuose „Nautilus“.

Čikagos bliuzo klubuose atlikėjas koncertuoja su grupe „The Troublemakers“.

## Laimėjimai

* 2007 metais buvo apdovanotas kaip geriausias Čikagos atlikėjas

## Diskografija

* 2007 metais išleistas debiutinis albumas – „Here comes trouble“
* 2008 metais išleistas albumas – „Wait yo turn“

## Nuorodos
http://www.myspace.com/ericguitardavis
Benediktinas (likeris)

**Benediktinas** () – Prancūzijoje gaminamas žolelių likeris, kurio gamyboje naudojami 27 augalai ir prieskoniai. Benediktinas taip pat gaminamas  Lenkijoje ir Latvijoje. Iki 2015 m. buvo gaminamas ir Lietuvoje.

Benediktinas geriamas grynas su ledu arba iš jo gamina kokteilius.

## Istorija
1510 m. benediktinų *Fécamp* vienuolyne (Normandija, Prancūzija) vienuolis *Dom Bernardo Vincelli* sukūrė aromatinio eliksyro receptą. Gėrimas buvo gaminamas vienuolyne, kol Didžiosios Prancūzijos revoliucijos metu vienuolynas buvo nusiaubtas, ir receptas prapuolė.

1863 m. *Alexandre le Grand* atkūrė receptą ir pradėjo gaminti gėrimą, kurio prekinis pavadinimas yra *Bénédictine*. Jo įkurta kompanija benediktiną gamina iki šiol.

## Gamyba
Benediktino receptas yra labai saugoma komercinė paslaptis. Skelbiama, kad jį žino tik trys žmonės. Daug kartų buvo bandyta išsiaiškinti benediktino receptūrą ir imti jį gaminti, bet nesėkmingai. Kompanija savo būstinėje Fécamp’e turi įsteigusi *Salon de Contrefaçons* ('Klastočių salė'), kur eksponuoja butelius su netikrais benediktinais.

Kai kurios benediktino žaliavos yra žinomos, tai kadagys, šafranas, arnika, melisa, arbatžolės, čiobrelis, Kalendra, gvazdikėliai, citrina, vanilė, apelsinų žievelės, medus ir cinamonas.

Gaminant benediktiną atliekamos kelios distiliacijos, o gauti distiliatai tam tikru būdu sumaišomi.

Benediktino buteliai būna pažymėti inicialais *D.O.M.* Tai santrumpa, reiškianti lotynišką frazę *Deo Optimo Maximo* (*Deus* 'dievas', *Optimus* 'geriausias', *Maximo* 'didžiausias'), kurią apytiksliai galima išversti kaip 'Dievui, geriausiam ir didžiausiam'.

## Gėrimai iš benediktino
Kompanija gamina ir gėrimą „B & B“ (*Bénédictine and Brandy* 'Benediktinas ir brendis'), kuris yra benediktinas, praskiestas brendžiu. Šis gėrimas yra mažiau saldus nei pats benediktinas. „B & B“ buvo sukurtas XX a. 4-ąjį dešimtmetį, kai benediktino vartotojai ėmė maišyti benediktiną su brendžiu, kad išgauti sausesnį skonį. Tiek benediktinas, tiek „B & B“ yra 43 % alkoholio stiprumo.

1977 m. kompanija ėmė gaminti 30 % alkoholio stiprumo kavos likerį *Café Bénédictine*, kuris yra benediktino ir kito kavos skonio likerio mišinys.

Kompanija gamina ir *Bénédictine Single Cask*, kuris pilstomas į juodus butelius ir kuris pardavinėjamas tik *Palais de la Bénédictine* parduotvėje Fécamp’e.

## Nuorodos
* Oficiali svetainė
Bregalnica

**Bregalnica** () – antra pagal ilgį Makedonijos upė, prasidedanti kalnuose prie Delčevo miesto ir tekanti pro Makedonijos Kamenica, Kočanio, Vinica ir Štipo miestus, kol įteka į Vardarą ir Egėjo jūrą.

Bregalnica yra viena labiausiai užterštų upių Makedonijoje, nes teka pro miestus kurių fabrikai atliekas išpila į upę, taip pat daug atliekų išmetama ryžių laukuose prie Kočanio miesto.

## Šaltiniai
Jade Puget

**Jade Errol Puget** (g. 1973 m. lapkričio 28 d. Redvud Volis, Kalifornija) – grupės AFI gitaristas.

Prie grupės prisijungė 1998 metais. Taip pat priklauso grupei Blaqk Audio. Jade yra vegetaras taip pat ir Straight Edge.

## Muzikinė karjera
Prieš tapdamas grupės nariu Jade grojo grupėse kaip „Loose Change“ bei „Redemption 87“. Pirmas jo albumas su grupe AFI buvo „Black Sails In The Sunset“. Pirma daina kurią jis parašė buvo „Malleus Maleficarum“.
Evora

**Evora** () – miestas Portugalijoje, Alentežo regiono sostinė.

## Geografija
Miestelis įsikūręs 130 kilometrų nuo Lisabonos, 280 kilometrų nuo Faro, 290 kilometrų nuo Portimauno, 410 kilometrų nuo Porto ir 65 kilometrų nuo Ispanijos pasienio.

## Įžymybės
Evoroje yra romėnų šventykla, katedra bei iš žmonių kaulų padaryta *[[Capela dos Ossos]]* koplyčia. Ši koplyčia padaryta mažiausiai iš 5000 žmonių kaulų.

## Istorija
Evoros kaulų koplyčia yra Šv. Pranciškaus bažnyčioje. Koplyčia pradėta statyti XV a. pabaigoje, o baigta XVI a. pradžioje. Virš koplyčios įėjimo arkos yra išgraviruoti žodžiai „Mes, kaulai gulintys čia, laukiame tavųjų“. Koplyčios tolimajame gale kabo du skeletai: vyro ir mažo vaiko. Yra sakoma, kad šie amžių senumo kūnai yra mirštančios žmonos ir mamos prakeiksmo aukos. Iš tėvo ir sūnaus padarys stebuklą ir ją išgydys, tačiau gydimas iš tikrųjų ją nužudė. Todėl mirdama ji prakeikė juos, kad jų kūnai niekada nenukristų nuo jų kaulų. Dabar ant kabančių kaulų toli gražu nėra likę kūno išskyrus keletą odos likučių.

## Savivaldybė
Evoros savivaldybė užima 1307 km² plotą, 2011 m. gyveno 56 596 gyventojai. Be Evoros miesto kitos svarbesnės jos gyvenvietės: Bairo doš Kanaviaišas, Azaruža, Nosa Senjora de Mašedė, San Mansošas.

## Sportas
* Lusitano GS futbolo klubas,
* „Campo Estrela“ stadionas, kurio talpa 15 000 žiūrovų.

## Galerija

Vaizdas:Evora capela dos ossos.JPG|Capela dos Ossos
Vaizdas:Evora Dianos sventykla.JPG|Dianos šventykla
 Vaizdas:Evoros katedra.JPG|Katedra
Vaizdas:Eiles capela dos ossos.JPG|Eilėraštis Capela dos Ossos koplyčioje


## Šaltiniai

## Nuorodos
* http://www.cm-evora.pt/
* http://www.evora-portugal.com
* http://www.accessibleportugal.com/revista/october/history.html 
* http://evunix.uevora.pt/~femi/porttow/mapa.htm
Grietinėlės likeris

**Grietinėlės likeris** () – likeris, kurio sudėtyje svarbi grietinėlė.

Grietinėlės likerių pavyzdžiai:
* *Baileys Irish Cream*, *Carolans Irish Cream* ir *Saint Brendan’s Irish Cream Liqueur* – airiški grietinėlės likeriai su airišku viskiu
* *Heather Cream* – škotiškas grietinėlės likeris su škotišku viskiu
* *Creme de la Creme Maple Cream* – Kanados grietinėlės likeris, su klevų sirupu
* *Cruzan Rum Cream* – Mergelių salų grietinėlės kremas su romu ir kitais ingredientais
* *Amarula* – Zimbabvės grietinėlės likeris su raugintų afrikinių kietrių vaisių distiliatu
* *Voyant Chai Cream* – Nyderlandų grietinėlės likeris su juodąja arbata ir prieskoniais
* *Ponche crema* – Venesuelos grietinėlės likeris su romu
* *Ponche Diva* – Bahamų grietinėlės likeris su pistacijomis


File:Baileys.JPG|*Baileys Irish Cream*
File:Carolans.jpg|*Carolans Irish Cream*
Glass of Amarula 2.jpg|*Amarula*
J.S. Bacho muzikos festivalis

**J. S. Bacho muzikos festivalis** – klasikinės muzikos festivalis Lietuvoje.
Festivalis išaugo iš kiekvieną pavasarį rengiamų J. S. Bacho muzikos savaičių.
Festivalis pirmą kartą surengtas 2007 m. (vokiečių kompozitoriaus J. S. Bacho garbei),
2 kartą - 2009 m.

## Tikslai, koncertai, istorija
Festivalio tikslas - suteikti galimybę naujiems atlikėjams savo kūrybos ir įkvėpimo šaltinius realizuoti per senosios ir naujosios muzikos meno formas. Festivalio koncertai yra rengiami istorinėse Vilniaus senamiesčio erdvėse. Koncertų repertuaras apima nuo senosios muzikos iki šiuolaikinių kompozitorių kūrinių.

J. S. Bacho muzikos festivalį inicijavo ir jo meniniu vadovu tapo profesorius Algirdas Vizgirda - kamerinės muzikos ansamblio „Musica humana“ vadovas (2006 m. už kūrybiškas iniciatyvas bei konceptualias koncertų programas Vizgirda pelnė Lietuvos nacionalinę kultūros ir meno premiją), festivalio programų turinio sudarytojas.

## Šaltiniai
* Aprašas
Limončelas

**Limončelas** () – skaisčiai geltonas itališkas citrinų likeris, gaminamas daugiausia Pietų Italijoje, rajone apie Neapolio įlanką (Amalfio krante, Sorento pusiasalyje, Pročidos, Iskijos ir Kaprio salose) bei Sicilijoje, Sardinijoje, Gozo saloje (Malta), Mentonoje (Prancūzija).

Limončelas tradiciškai patiekiamas atvėsintas pavalgius. Amalfio krante limončelą paprastai geria iš mažų keraminių stiklinaičių, kurios paprastai irgi būna atvėsintos. Amalfio krantas garsėja tiek limončelu, tiek savo keramika. Tokia limončelo gėrimo tradicija paplito likusioje Italijoje.

## Gamyba
Šis likeris gaminamas iš citrinų žievelių (tradiciškai – iš Sorento citrinų, bet naudoja ir kitokias citrinas), etanolio, vandens ir cukraus. Likeris yra saldus, citrinos skonio, bet nerūgštus, kadangi jame nėra citrinų sulčių.

Skirtingai nuo kitų likerių limončelas lengvai pagaminamas, reikia tik paprastų jo ingredientų ir laiko subręsti. Naminės gamybos limončelas dažnai yra stipresnis ir labiau išreikšto citrinos gardžio negu pramoninės gamybos limončelai, parduodami parduotuvėse. Stipriam skoniui gauti naudojamas grynas 96 % etanolis (40 % degtinė neekstrahuoja visų eterinių citrinos žievelių eterinių aliejų), o tik po to ekstraktas skiedžiamas ir išlaikomas (mažiausiai 3-5 d.).

Limončelas gaminamas ekstrahuojant, be distiliacijos, todėl jame lieka daug vitamino C.

Skirtingų veislių citrinos (auginamos skirtinguose regionuose), naudojamos limončelo gamyboje, duoda skirtingus gardžius. Skonį keičia ir tai, kad žievelės gali būti ekstrahuojamos ne grynu etanoliu, o stipriu alkoholiniu gėrimu, kuris turi ir savą skonį.

## Limončelas už Italijos ribų
Limončelas yra Italijoje įprastas gėrimas, o kitose šalyse plisti jis ėmė neseniai. Daugėja restoranų JAV, D. Britanijoje, Australijoje ir Naujojoje Zelandijoje, į kurių meniu įtrauktas limončelas. Šis likeris yra populiarėjantis kokteilių ingredientas, kadangi suteikia ctrinos skonį, bet nėra rūgštus kaip citrinos sultys.

## Panašūs gėrimai
Italijoje ir už Italijos ribų gaminama daugiau panašių likerių:
* Kai kurie yra limončelo variantai (pvz., į juos dedama citrinų sulčių) – *Limoncino*, *Limonello*, *Limonetta*. *Crema di Limoncello* gaminamas įdedant grietinėlės.
* Kiti likeriai gaminami taip pat, bet iš kitų citrusinių ar kitokių vaisių. Pvz., *Mandarino*gaminamas iš mandarinų, *Peachcello* – iš persikų, *Raspicello* – iš aviečių. *Zenzerino* yra analogiškas imbiero likeris.

## Limončelo rūšys
Populiariausios limončelo rūšys:
* *Limoncello di Sicilia – Russo*
* *Caravella Limoncello*
* *Limoncello di Capri*
* *Villa Massa*
* *Luxardo*
* *Pallini Limoncello*
* *Bella Verde*
* *Lemoncello Toschi*

## Nuorodos
* Taste of a thousand lemons
* Limoncello Recipe
* Limoncello
Tuaka

**Tuaka** () – itališkas likeris, kurį gamina *Tuoni* ir *Canepa* šeimos Livorne (Italija). Tai saldus auksinės rudos spalvos 35 % stiprumo likeris, kurio ingredientai yra brendis, apelsinų ir vanilės esencijos. Dominuojantis skonis – vanilės.

Teigiama, kad receptas sukurtas dar Renesanso laikais. Legenda skelbia, kad jo kūrėjas buvo *Lorenzo de' Medici*.

Tuaka nuo XX a. 6-ojo dešimtmečio pardavinėjamas JAV gėrimų parduotuvėse.

## Išnašos

## Nuorodos
* Oficiali svetainė
James K. Polk

**Džeimsas Noksas Polkas** (, 1795 m. lapkričio 2 d. – 1849 m. birželio 15 d.) buvo 11-asis Jungtinių Amerikos Valstijų prezidentas, ėjęs pareigas nuo 1845 iki 1849 metų.

## Biografija
Gimė gausioje škotų kilmės ūkininkų šeimoje. Buvo mokomas namuose, 1818 m. baigė Šiaurės Karolinos universitetą. Dirbo teisininku, advokatu. 1823 m. Džeimsas Polkas balsavo už   Andrew Jacksono išrinkimą JAV prezidentu ir buvo tvirtas jo šalininkas. Demokratas Džeimsas Polkas nuo 1835 iki 1839 m. buvo JAV Atstovų rūmų pirmininkas ir Tenesio valstijos gubernatorius (1839-1841 m.). 1840 m. nesėkmingai pirmą kartą kandidatavo į JAV prezidentus. 1844 m. iš antro karto išrinktas prezidentu, Polkas labiausiai minimas dėl sėkmingos užsienio politikos. Gresiant karui su Jungtine Karalyste, Polkas nusileido ir pasidalino su britais šiaurės vakarų Ramiojo vandenyno teritorijas. Polkas dar labiau išgarsėjo už politiką JAV–Meksikos kare, po kurio Naujoji Meksika ir Kalifornija buvo prijungtos prie JAV.

Dž. Polkas sumažino įkainius ir sukūrė valstybės biudžeto sistemą, kuri veikė iki 1913 m. Polkas rėmė Smithsonian instituto ir JAV karinio jūrų laivyno akademijos įkūrimą. Polko prezidentavimo metu buvo išleisti pirmieji JAV pašto ženklai.

Džeimsas Polkas buvo pirmasis prezidentas išėjęs į pensiją ir nesiekęs perrinkimo. Didele dalimi tokį sprendimą nulėmė silpna Polko sveikata. Polkas mirė nuo choleros po jo kandencijos pabaigos praėjus trims mėnesiams.

Mokslininkai laiko Džeimsą Polką vienu iš 8-12 geriausių JAV prezidentų už sugebėjimą įvykdyti visus jo darbotvarkėje išdėstytus punktus.

|-

## Šaltiniai
Dianne Reeves

**Dianne Reeves** (1956 m. spalio 23 d., Detroite, JAV) – džiazo dainininkė, atlikėja.

Atlikėja kilo iš muzikantų šeimos: mama grojo trimitu; tėtis buvo dainininkas; pusbrolis gamino klavišinius muzikos instrumentus, mokėjo jais groti, dėdė grojo Denverio simfoniniame orkestre. Sulaukusi penkerių metų atlikėja pradėjo mokytis skambinti pianinu ir dainuoti.
Dainininkės kūrybai didžiausią įtaką padarė atlikėja Sarah Vaughan bei džiazo legendos – Ella Fitzgerald ir Billie Holiday.

Dianne Reeves yra kviestinė žvaigždė garsiausiuose pasaulio džiazo festivaliuose.

## Diskografija

* 1977 m. "Welcome to My Love"
* 1984 m. "For Every Heart"
* 1987 m. "Dianne Reeves"
* 1988 m. "I Remember"
* 1990 m. "Never Too Far"
* 1993 m. "Art & Survival"
* 1994 m. "Quiet After the Storm"
* 1996 m. "The Grand Encounter"
* 1996 m. "Palo Alto Sessions"
* 1997 m. "That Day..."
* 1997 m. "New Morning (live)"
* 1999 m. "Bridges"
* 2000 m. "In the Moment - Live In Concert"
* 2001 m. "The Calling: Celebrating Sarah Vaughan"
* 2003 m. "A Little Moonlight"
* 2004 m. "Christmas Time is Here"
* 2005 m. "Good Night, and Good Luck (Soundtrack)"
* 2008 m. "When You Know"

## Laimėjimai

* 1972 m. subūrė mokyklos džiazo grupę.
* 1972 m. užėmė pirmąją vietą „Convention of the National Association of Jazz Educators“ festivalyje.
* 1976 m. išvyko gastrolių su Kaldera, Sergio Mendes.
* 1981 m. koncertavo kartu su Harry Belafonte.
* 2001 m., 2002 m., 2003 m., 2006 m., apdovanota keturiomis „Grammy“ statulėlėmis už džiazo muzikos atlikimą.
* 2002 m. dainavo Žiemos olimpinių žaidynių uždarymo ceremonijoje (Solt Leik Sityje).
* 2005 metais nusifilmavimo George Clooney filme “Good Night, and Good Luck“, įrašė garso takelį.
* 2008 m. „Kaunas Jazz 2008“ – kartu su gitaristais Romero Lubambo (Brazilija) ir Russell Malone ((JAV) pristatė džiazo projektą Strings Attached.

## Nuorodos
*
Krambambulia

**Krambambulia** (baltarus. ir ) – baltarusiškas alkoholinis gėrimas iš degtinės, medaus ir prieskonių, geriamas tiek šaltas, tiek karštas.

## Istorija
Pavadinimas *krambambulia* atsiradęs iš vokiško likerio krambambulio pavadinimo. Krambambulį gamindavo Dancige iš brendžio ir kadagių. Likerio krambambulio pavadinimas tapo bendriniu, Europos universitetų studentai šiuo žodžiu vadindavo įvairius stiprius alkoholinius gėrimus. Pvz., vienas toks stiprus „krambambulis“ minimas Aleksandro Ostrovskio pjesėje „Vilkai ir avys“. Žodį *krambambulis* išpopuliarino ir to paties pavadinimo studentų daina, kurios pradinį variantą 1745 m. sukūrė *Christoph Friedrich Wedekind*. Į rusų kalbą šios dainos tekstą XIX a. išvertė Nikolajus Jazykovas (*Николай Языков*; 1803–1846).

Žinoma, kad baltarusiškas krambabulios receptas jau buvo žinomas iki Spalio revoliucijos, tačiau nebuvo paplitęs. Gėrimas išpopuliarėjo po 2000 metų, kai krambambulią ėmė laikyti nacionaliniu baltarusių alkoholiniu gėrimu.
Baltarusijoje krambambulią gamina kompanija «BELPI – Baltarusiški gėrimai», kuri pasistengė atkurti Didžiosios Lietuvos Kunigaikštystės senovinius receptus.
Dabar šis gėrimas įeina į daugelio Baltarusijos restoranų meniu, krambambulią gamina pramoniniu būdu.

Maskvoje yra baltarusių virtuvės restoranas „Krambambulia“, pavadintas pagal šį gėrimą.
Šio gėrimo garbei yra pavadinta ir baltarusių ironiško pop-roko grupė „Krambambulia“.

## Nuorodos
Lenkijos gyventojai

Pagal Lenkijos Centrinės statitikos tarnybos (GUS) duomenis **Lenkijos gyventojų** skaičius 2011 m. pabaigoje buvo 38 538 447, o šalies gyventojų tankumas 123 gyv./km². 61.5% lenkų gyvena miestuose. Lenkija yra 33 pasaulio šalis pagal gyventojų skaičių (9-ta Europoje, Lenkijoje gyvena 5,4% Europos gyventojų). Bendras Lenkijos gyventojų skaičius beveik nesikeičia (gyventojų skaičiaus augimas buvo 0,08%).

Vidutinė gyvenimo trukmė: *vyrų:* 70,5 m., *moterų:* 78,9 m. Gyventojai Lenkijos teritorijoje pasiskirstę netolygiai.

Kaip ir daugelis išsivysčiusių šalių Lenkija sensta. 1950 m. amžiaus mediana buvo 25,8 m.: pusė Lenkijos gyventojų buvo jaunesni, o pusė vyresni. Dabar šis rodiklis yra 38,2 m., o jei išsilaikys dabartinės tendencijos 2050 m. amžiaus mediana bus 51 metai. Gyventojams senstant XX a. paskutiniajame dešimtmetyje ėmė mažėti gyventojų skaičius, daugiausia dėl nedidelio gimstamumo ir emigracijos, nors šios tendencijos ima keistis. Vidutinis vaikų skaičius šeimose (1,31, sumažėjęs nuo 2 1990 m.) yra vienas mažiausių Centrinėje Europoje, tačiau pastaruoju metu ėmė vėl augti.

## Istorija

Dabartinė Lenkijos gyventojų struktūra pradėjo formuotis po Antrojo pasaulinio karo. Pokaryje sovietų ir Lenkijos vyriausybių sprendimu vyko kelios didelės priverstinio gyventojų perkėlimo bangos - lenkų tautybės gyventojų perkėlimas iš prieškarinės Lenkijos rytinių teritorijų, dabar tapusių Lietuvos, Baltarusijos ir Ukrainos dalimi (1944-1946 m.), ukrainiečių perkėlimas iš Lenkijos į Ukrainą (1944-1946 m.), vokiečių iškėlimas iš Lenkijos į Vokietiją (1945-1950 m.).

Dėl gyventojų perkėlimų po Antrojo pasaulinio karo Lenkija yra žymiai homogeniškesnė nei prieš karą ir yra viena iš etniškai vientisiausių Europos valstybių. 96,7% gyventojų yra lenkai. Tai nulėmė vokiečių iškraustymas iš vakarinių teritorijų ir dalies rytinių teritorijų praradimas. Be to, Holokausto metu buvo sunaikinti beveik visi Lenkijos žydai.

## Statistika

**Struktūra pagal amžių:**
* *0-14 m.:* 15 %
* *15-64 m.:* 71,6 %
* *65 m. ir daugiau:* 13,4 % (2009 m. apsk.)

**Metinis populiacijos prieaugis:** -0,047 % (2009 m. apsk.)

**Gimstamumas:** 10,04 gimimų/1000 gyv. per metus (2009 m. apsk.)

**Mirtingumas:** 9,99 mirčių/1000 gyv. per metus (2008 m. apsk.)

**Migracija** (per metus imigravusių į šalį ir emigravusių iš šalies žmonių skirtumas): - 0,47 migrantų/1000 gyv. (2009 m. apsk.)

**Kūdikių mirtingumas per pirmuosius gyvenimo metus:** 6,8 mirusiųjų/1000 gimimų (2009 apsk.)

**Vyresnių nei 15 metų žmonių raštingumas:**
* *bendras:* 99,8 %
* *vyrų:* 99,8 %
* *moterų:* 99,7 % (2003 m. apsk.)

## Nuorodos

* Lenkijos gyventojų surašymai

## Šaltiniai
* CIA Factbook
Zachary Taylor

**Zakarijus Teiloras** (, 1784 m. lapkričio 24 d. – 1850 m. liepos 9 d.) – JAV politikas, 12-asis Jungtinių Amerikos Valstijų prezidentas (ėjęs pareigas 1849–1850 m.), karininkas.

## Biografija
Zakarijus Teiloras tarnavo JAV kariuomenėje bemaž 40 metų. Išgarsėjo JAV–Meksikos kare, kurio metu jo vadovaujamos JAV pajėgos pasiekė keletą svarbių pergalių, tapo nacionaliniu didvyriu. Politika nesidomėjęs Zakarijus (iki tol nė karto nebalsavęs), Vigų partijos 1848 m. iškeltas kandidatu į prezidentus. Pats aktyviai rinkimų kampanijoje dalyvauti atsisakė. Prezidento rinkimuose jis nugalėjo demokratų partijos kandidatą Lewis Cass. Zakarijus Teiloras tapo paskutiniuoju (iki Vudrau Vilsono) prezidentu iš pietinių valstijų.

Teiloras mirė nuo ūmaus choleros priepuolio. Prezidento pareigas jis ėjo tik 16 mėnesių. Po jo mirties prezidento pareigos pagal JAV konstituciją perėjo viceprezidentui Milardui Filmorui.

## Išnašos

|-
Jaunimo reikalų departamentas prie Socialinės apsaugos ir darbo ministerijos

**Jaunimo reikalų departamentas prie Socialinės apsaugos ir darbo ministerijos (**JRD**)** – Lietuvos biudžetinė įstaiga, kuri įgyvendina valstybės jaunimo politikos tikslus ir priemones, stiprinančias jaunimo motyvaciją ir galimybes įgyti išsilavinimą, gauti darbą ir įsitraukti į aktyvų visuomeninį gyvenimą, dalyvauja sprendžiant jaunimo problemas bei plėtoja neformalų ugdymą ir jaunimo socializacijos procesus. JRD įkurtas 2006 m. rugpjūčio 15 d., pertvarkius Valstybinę jaunimo reikalų tarybą (VJRT) bei perėmus visas jos teises ir funkcijas. Finansuojama iš valstybės biudžeto. Departamento steigėjo funkcijas atlieka LR socialinės apsaugos ir darbo ministerija.

## Veikla
**JRD vizija** - jaunimas – pilietiškos asmenybės, kuriančios sumanią Lietuvą

**JRD misija** - įvertinus visuomenės poreikius, įgyvendinti įrodymais grįstą pozityvią jaunimo politiką

**JRD strateginiai tikslai:**
* įgyvendinti jaunimo politiką Lietuvoje, vykdant bei plėtojant priemones jaunimo situacijai gerinti;
* stiprinti jaunimo nevyriausybinį sektorių, skatinti jaunus žmones dalyvauti jaunimo veikloje;
* užtikrinti nacionalinės jaunimo politikos atstovavimą tarptautiniu lygiu.
**JRD uždaviniai:**
# rengti ir įgyvendinti valstybės jaunimo politikos programas ir priemones;
# analizuoti jaunimo, jaunimo organizacijų ir su jaunimu dirbančių organizacijų būklę Lietuvoje;
# koordinuoti valstybės ir savivaldybių institucijų bei įstaigų veiklą jaunimo politikos srityje.
**Funkcijos:**
* Rengti ir įgyvendinti valstybės jaunimo politikos programas ir priemones;
* Analizuoti jaunimo, jaunimo organizacijų ir su jaunimu dirbančių organizacijų būklę Lietuvoje;
* Koordinuoti valstybės ir savivaldybių institucijų bei įstaigų veiklą jaunimo politikos srityje.

## Direktoriai
* 2006–2010 m. Juras Požela
* 2010–2011 m. Juozas Meldžiukas, l.e. pareigas
* 2011–2015 m. Mindaugas Kuliavas
* Nuo 2016 m. Vydūnas Trapinskas

## Nuorodos
* JRD svetainė 
* JRD nuostatai (LRS informacija)

__BETURIN__
Lena Philipsson

**Lena Philipsson** (g. 1966 m. sausio 19 d. Vetlandoje, Švedijoje) – Švedijos atlikėja, 2004 m. atstovavusi Švedijai Eurovizijos dainų konkurse Stambule, Turkijoje su daina *„It Hurts“* ir užėmusi 5 vietą.

## Diskografija

### Albumai

### Singlai

## Šaltiniai

## Nuorodos

* Oficialus Lenos Philipsson puslapis
Grandė (Parana)

**Grandė** ( 'didžioji upė') – upė pietryčių Brazilijoje, Minas Žeraiso valstijoje; viena iš Paraną sudarančių upių. Prasideda Mantikeiros kalnagūbryje, ~1500 m aukštyje, Mirantauno kalno papėdėje, į pietryčius nuo Monte Belo. Teka vakarų, šiaurės vakarų kryptimi Brazilijos plokščiakalniu. Žemupyje sudaro ribą tarp Minas Žeraiso ir San Paulo valstijų. Aukštupyje ir žemupyje daug slenksčių ir krioklių. Susilieja su Paranaibos upe ir suformuoja antrą pagal ilgį Pietų Amerikos upę Paraną.

Didžiausi intakai: Das Mortesas, Žakarė, Formiga, Uberaba (dešinieji), Sapukajus, Mašadas, San Žoanas, Pardas, Turvas (kairieji).

Ant upės įrengta keletas galingų hidroelektrinių su tvenkiniais (Furnaso, Peišotoso, Agva Vermeljos). Laivuojama atskiruose ruožuose. Didžiausi miestai prie Grandės: Andrealandija, Gvapė.

## Šaltiniai
Rašalas (gėrimas)

**„Rašalas“** – pigus surogatinis alkoholinis gėrimas. Paprastai vaisinis spirituotas vynas. 

Pavadinimas „rašalas“ ( 'marmalas') – tarybinių laikų pavadinimas, kuriuo buvo vadinami labai pigūs gėrimai, naudoti greičiau pasigerti. Dėl prastos kokybės tokio tipo gėrimai neretai sukeldavo apsinuodijimus, vėmimą.

Gaminamas iš etanolio, vandens, cukraus, dažiklių ir vaisių sirupų ar ekstraktų.

## Istorija
„Rašalo“ tipo gėrimai maždaug nuo 1960 m. buvo labai paplitę Tarybų Sąjungoje. Jų gamyba smarkiai sumažėjo M. Gorbačiovo antialkoholinės kampanijos metu.

Rusijoje po TSRS suirimo prekyboje pasirodė įvairūs pigūs importiniai brendžiai ir degtinės, kurie pasigėrimo požiūriu yra pigesni. Todėl Rusijoje „rašalo“ tipo gėrimų gamyba po Gorbačiovo laikų praktiškai nebeatsigavo, juo labiau, kad Rusijoje tokių gėrimų gamyba įstatymiškai draudžiama.

Tarybiniais laikais viena svarbių „rašalo“ vartotojų grupių buvo jaunimas, kuris dabar linkęs gerti plačiai reklamuojamus gėrimus – alų, kokteilius.

Rašalo tipo gėrimai dar plačiai gaminami ir vartojami Baltarusijoje. Ten jie vadinami *černilo* (*чернило* 'rašalas') arba *čarlo* (*чарло*). Baltarusijos prezidentas A. Lukašenka yra pareiškęs, jog Baltarusijoje reikia skatinti aludarystę, kad alus atitrauktų žmones nuo „rašalo“ ir stiprių gėrimų..

## Nuorodos
Rusijos Federacijos Federalinės saugumo tarnybos Kontržvalgybos tarnyba

**RF FSB Kontržvalgybos tarnyba** (*Служба контрразведки*) originalo kalba trumpinama "СКР" - viena iš pagrindinių centrinio FSB tarnybų, užtikrinanti kontržvalgybos funkciją Rusijos viduje. FSB Kontržvalgybos tarnybos pavadinimas ir struktūra atsirado 2004 m. liepos mėn. kai eilinės FSB centrinio aparato reorganizacijos metu vietoje Kontržvalgybos departamento buvo įkurta tarnyba.

**Žinomas Kontržvalgybos tarnybos viršininkas** - armijos generolas Olegas Vladimirovičius Syromolotovas (*Олег Владимирович Сыромолотов*).

## Struktūra
* Kontržvalgybinių operacijų departamentas (*Департамент контрразведывательных операций*).
* Kontržvalgybinės veiklos koordinacijos ir analizės valdyba (*Управление координации и анализа контрразведывательной деятельности*).
* Specialiųjų renginių valdyba (*Управление специальных мероприятий*).
* Valdyba kontržvalgybai objektuose (*Управление контрразведки на обьектах*).
* Operatyvinės paieškos veiklos informacinio aprūpinimo valdyba (*Управление информационного обеспечения оперативно - розыскной деятельности*).
* Informacinio saugumo centras (*Центр информационной безопастности*) įkurtas buvusio FSB Kontržvalgybos departamento, Kompiuterinio ir informacinio saugumo valdybos (*Управление компьютерной и информационной безопастности*) pagrindu.
* Radijo kontržvalgybos valdyba (*Управление радиоконтрразведки*) - trumpinama Valdyba "R" (*Управление "Р"*).
* Karinės kontržvalgybos departamentas (*Департамент военной контрразведки*).

## Šaltiniai
FSB struktūra
Torpedų likeris

**Torpedų likeris** (; *juice* (viena prasmių) – 'likeris') – savos gamybos alkoholinis gėrimas. Gaminamas grūdų etanolio pagrindu.

## Istorija
JAV torpedos *Mark 14* turėjo miniatiūrinį garo variklį, kurio degalai buvo etanolis, kurį degindavo naudodami suspaustą orą arba kai kuriose modifikacijose – suspaustą deguonį. Etanolis buvo denatūruotas medžiaga, kurią vadino „rausvąja ledi“ (), bet šį denatūravimo priedą gana efektyviai pašalindavo filtruodami per suspaustą duonos kepalą.

Ėmus naudoti elektrines torpedas *Mark 18*, etanolio torpedose nebenaudojo, tačiau nedidelius etanolio kiekius elektrikai ir elektrikų padėjėjai laivuose naudodavo kai kurioms elektros įrangos dalims valyti.

## Vartojimas
Antrojo pasaulinio karo metais darydavo iš etanolio, JAV naudoto torpedų varikliuose.

* Standartinė sudėtis
** Etanolis 2 dalys
** Ananasų sultys 3 dalys

Torpedų likeris primena Antrojo pasaulinio karo laikais ir po jo Tarybų Sąjungoje žinomą panašų gėrimą „Šasi likerį“.

## Šaltiniai
Feliksas Kudirka (1870)

**Feliksas Kudirka** (1870 m. liepos 27 d. Nemirų kaime, Griškabūdžio parapijoje – 1932 m. kovo 24 d. Čikagoje, JAV) – Romos katalikų kunigas, marijonų provincijos JAV įkūrėjas, katalikiškų organizacijų steigėjas.

## Biografija
Mokėsi Marijampolės gimnazijoje. Baigė Seinų kunigų seminariją ir 1894 m. buvo įšventintas kunigu. Tarnavo Lietuvoje net aštoniolikoje parapijų. 1911 m. išvyko į Šveicariją, kur įstojo į marijonų vienuolių ordiną. Po dvejų metų persikėlė į JAV ir 1913–1918 m. buvo Čikagos lietuvių Šv. Mykolo parapijos klebonu. Jo pastangų dėka Šv. Mykolo bažnyčios rūsyje įsteigta spaustuvė, kuri spausdino religinį žurnalą „Tikyba ir dora“. Marijonų vienuoliams buvo nupirktas namas, kas įgalino juos 1913 m. rugpjūčio 18 d. pradėti savo veiklą Amerikoje: atidaryti tris vienuolynus ir įkurti atskirą vienuolių ordino provinciją. Kai lenkų katalikų skaitlingų parapijų tikintieji pasikvietė lenkų marijonus, jie pateko lietuvių marijonų jurisdikcijon. Kartu su kun. Jurgiu Kolesinskiu laikomas šio vienuolių ordino veiklos JAV pradininkais.

Feliksas Kudirka dalyvavo steigiant įvairias katalikiškas organizacijas Amerikoje, bendradarbiavo „Tikyboje ir doroje“, „Drauge“ ir kt. lietuviškuose leidiniuose. Palaidotas Čikagos lietuvių Šv. Kazimiero kapinėse.

## Bibliografija apie Feliksą Kudirką
* Pranas Garšva, MIC. Negęstanti šviesa. (Marijonų veikla Amerikoje. Leidėjas – prelatas Mykolas G. Kemėžis), *Draugo* spaustuvė, Chicago, 1964

## Nuorodos
* Biografija
Šasi likeris

**Šasi likeris** () – savos gamybos alkoholinis gėrimas. Gaminamas etanolio pagrindu.

## Istorija
Lėktuvų važiuoklės stabdžių ir vairų hidraulinė sistema būdavo užpildoma žiemą neužšąlančiu skysčiu, kurio didelę dalį sudarė etanolis, likusią – glicerolis Pvz., naikintuvo La-7 hidraulinės sistemos vasarinis skystis buvo sudarytas iš 30% (tūrio procentai) etanolio ir 70% glicerolio, o žieminis – iš 50% etanolio ir 50% glicerolio.

Etanolis buvo svarbi skysčio nuo apledėjimo dalis. Esant apledėjimo pavojui ant bombonešio Pe-2 propelerio menčių švirkšdavo specialų antifrizą nuo apledėjimo, kuris sunkino menčių apšąlimą, tirpino ledą ir lengvino jo atitrūkimą nuo menčių paviršiaus. Šio skysčio sudėtis – 85% etanolio ir 15% glicerolio.

„Šasi likeris“ minimas tarybiniame filme „Pikiruojančio bombonešio kronika“ apie vieno tarybinio bombonešių pulko kasdieninį gyvenimą.

## Vartojimas
Antrojo pasaulinio karo metais ir po jo, aviacijos daliniuose gėrimą pasidarydavo iš lėktuvų važiuoklės stabdžių sistemos skysčio prieš tai jį išfiltravę, kad pašalintų kuo daugiau glicerolio. Kartais į jį įmaišydavo kokio nors sirupo skoniui pagerinti.

## Šaltiniai
Mano vaikystės ruduo

**Mano vaikystės ruduo** – 1977 m. Lietuvos kino studijoje TSRS Centrinės televizijos užsakymu Juozo Apučio novelių motyvais sukurtas meninis filmas. Filmo trukmė – 80 min.

## Kūrybinė grupė
* Scenarijaus autorius – Juozas Aputis
* Režisierius – Gytis Lukšas
* Operatorius – Jonas Tomaševičius
* Dailininkė – Filomena Linčiūtė-Vaitiekūnienė
* Kostiumų dailininkė – Irena Vabalienė
* Kompozitorius – Viačeslavas Ganelinas
* Garso operatorius – Petras Lipeika.
 

## Vaidina
* Algimantas Masiulis – Teofilis
* Arūnas Bulika – Benas
* Violeta Mieliauskaitė – Vilija
* Rita Knizikevičiūtė – Milda
* Artūras Pravilonis – Vaciukas
* Eduardas Kunavičius – girininkas
* Eglė Gabrėnaitė – Jūratė, jo žmona
* Judita Ušinskaitė, Eugenijus Ignatavičius – Beno tėvai
* Regina Šaltenytė – sekretorė
* taip pat A. Remeikytė, P. Zalanskas, M. Česnulevičienė.

## Siužetas
Filmas – poetiškas žvilgsnis į vaikystės pasaulį. Benas – dar nesuaugęs, bet jau ir nebe vaikas. Kaip tik šiuo lūžio metu jis susipažįsta su jaunomis matininkėmis Milda ir Vilija, atvykusiomis į jo gimtąjį kaimą atlikti praktikos. Vilija ir Benas simpatizuoja vienas kitam. Kartą per lietų stovėdami po vienišu medžiu jie pasibučiuoja. Tačiau netrukus studentės turi išvykti, o jų darbo tęsti atvyksta pagyvenęs, bet vis dar guvus Teofilis. Kadaise jis buvo aktorius, tačiau nusivylė ir savo profesija, ir moterimis, ėmė gerti, o šiandien negaili ironijos nei sau pačiam, nei romantiškajam Benui. Benas šiaušiasi, bet atėjūno skepsis užkabina ir jį.

## Nuorodos
* Filmo ištraukos
Radleris

**Radleris** ( 'dviratininkas') – alkoholinis alaus kokteilis. Vokiškas silpnas alkoholinis gėrimas. Gaminamas alaus ir gazuoto gaiviojo gėrimo pagrindu.

Manoma, kad Radleris buvo sukurtas XIX a. pabaigoje. Dabar tai populiarus gėrimas vokiškai kalbančiose šalyse, kur yra nemažai Radlerio variantų, pavadintų savais pavadinimais. Tamsusis radleris () vis dar yra populiarus Bavarijoje.

## Vartojimas
* Tradicinė sudėtis
** vidutinio tamsumo alus 1 dalis. Pastaruoju metu paprastai naudojamas šviesesnis alus.
** citrinos ir/ar žaliosios citrinos skonio gaiviojo gėrimo (limonado pvz., *[[Sprite]]* ar *[[7-Up]]*) 1 dalisKai kurie rekomenduoja alų ir gaivųjį gėrimą maišyti santykiu 3:2.

* Austrijoje *Almradler* (arba kartais tiesiog *Radler*)
** alaus ir žolelių limonado *Almdudler* mišinys

* Forarlberge
** „Rūgštusis“ radleris (kartais dar vadinmas *Soda-Radler*) – su gazuotu vandeniu
** „Saldusis“ radleris – su gazuotu citrinų ir žaliųjų citrinų limonaduKituose Austrijos regionuose kartais atitinkamai pavadinti *Radler sauer* ('Rūgštusis radleris') ir *Radler trocken* (Sausasis radleris)

* Nyderlanduose *Sneeuwwitje* ('Sniego baltumo')
** naudojamas Pilzenas (*Pilsener*) alus

* Šveicarijoje, Sare, Ispanijoje ir Prancūzijoje Radlerio tipo gėrimai vadinami *Panaché* (pranc. 'maišytas') arba suvokietintas variantas *Panasch*

* **Centrinėje Vokietijoje** *Ententeich* ('ančių kūdra')

* **Šiaurės Vokietijoje** *Alsterwasser* ('Alsterio vanduo') ar tiesiog *Alster*
** naudojamas Pilzenas (*Pilsener*) alus.Primena gėrimus, kurie JAV vadinami šandis (*Shandy*). Šis pavadinimas kilo dėl spalvos, nes buvo sakoma, kad jo spalva primena Alsterio upės vandenį.

* Bavariškas *Russ* ar *Russe*
** naudojamas baltasis alus ir gazuoto citrinų ir žaliųjų citrinų limonadas

* Miunsterio regione (Šiaurės Reinas-Vestfalija, Vokietija) *Wurstwasser* ('dešrų vanduo')
** naudojamas apelsinų limonadas

* Ruro regione
** naudojamas geltonas citrininis limonadas (pvz., *[[Fanta Lemon]]*)
** *Alsterwasser* daromas su bespalviu citrinų ir žaliųjų citrinų limonadu (pvz., *[[Sprite]]*)
Razelmas

**Razelmas** (), dar vadinamas **Razimu** – didelis limaninis ežeras/ežerų grupė Rumunijoje, Dobrudžoje, Dunojaus deltoje, šalia Juodosios jūros. Tai didžiausias ežeras šalyje. Šiaurinė dalis gėla, pietinė – druskinga. Nuo jūros atskirtas smėlio nerija, kurią suformavo Porticos protaka. Ežero plotas kintantis – bendras ežerų sistemos plotas ~900 km², pats Razelmo ežeras užima 415 km². Ežeras seklus, užneštas upės nešmenų. Razelmo ežerą gėlina iš Šv. Jurgio protakos patenkantys Dunojaus vandenys.

Gausu žuvies (karpiai, šamai, starkiai, lydekos ir kt.). Peri daug vandens paukščių.

## Šaltiniai
Pajiesio apylinkė

:: *Apie apylinkę Kėdainių rajone žr. [[Pajieslio apylinkė]]*.

**Pajiesio apylinkė** (arba ***Pajėsio apylinkė***) – Lietuvos TSR administracinis-teritorinis vienetas pietų Lietuvoje, į pietus nuo Kauno.

## Istorija

Apylinkė įkurta užėjus sovietams XX a. 5-ajame dešimtmetyje. 1949 m. buvo Garliavos valsčiuje, 1950 m. priskirta naujam Panemunės rajonui. 1956 m. gegužės 15 d. prijungta prie Ilgakiemio apylinkės.

|-
| 1954-05-25  || || || „Pajėsio“ kolūkis  || 
|}

## Šaltiniai
Basis

**Basis** () – fermentuotas alkoholinis gėrimas iš cukranendrių, gaminamas Filipinuose ir Gajanoje.

## Basis Filipinuose
Basis yra vietinis gėrimas Ilokoso regione Šiaurės Lusone, kur jis buvo gaminamas dar prieš užkariaujant ispanams. Filipinuose komercinei realizacijai basį gamina iš sulčių, kurias gauna iš traiškytų cukranendrių. Sultis virina katiluose ir po to laiko keraminėse puodynėse. Kai sultys ataušta į jas deda pagardų iš trintų lipniųjų ryžių ir slyvinio gvazdikmedžio (*Syzygium cumini*) žievės. Gali būti įdedama ir kitokių vaisių ar kitų augalų žievės. Puodynes uždaro bananų lapais ir keleriems metams palieka fermentuotis. Taip pagamintas gėrimas būna blyškiai raudonas. Per ilgai fermentuotas basis virsta actu.

1807 m. Basio sukilimas Pidige (*Piddig*, Šiaurės Ilokose) įvyko, kai tuo metu Filipinus valdę ispanai uždraudė privačiai gaminti basį.

Kiekvienais metais *Naguilian* mieste (Filipinų *La Union* valstija) vyksta Basio šventė.

## Basis Gajanoje
Basio gamybos pradžia yra cukranendrių supjaustymas į mažus gabalėlius. Tada smulkintas cukranendres deda į indą su valytu cukrumi, vandeniu ir mielėmis mažiausiai 9 dienoms. Galiausia gėrimas yra filtruojamas ir pilstomas į butelius.
Sintra

**Sintra** () – miestas Portugalijoje, Lisabonos regione. Miestas įsikūręs už 25 kilometrų nuo Lisabonos, 10 kilometrų nuo Rokos kyšulio. Miestas yra prie kalnų, todėl kartais klimatas Sintroje gali skirtis nuo Lisabonos.

## Architektūra

Miestas žymus savo unikalia architektūra ir yra įtrauktas (1995 m.) į UNESCO pasaulio paveldo sąrašą.

Sintroje yra sena maurų pilis. Ši pilis buvo pastatyta IX amžiuje, tačiau užkariauta karaliaus Alfonso Henriko 1147 metais.

Penos rūmai arabiško stiliaus, stūkso yra netoli Monseratės rūmų. Įrengtas muziejus. Monseratės rūmai yra netoli Penos rūmų – tai viena iš Sintros įžymybių.

Altos kryžius yra aukščiausioji Sintros kalvų vieta. Jis stovi 529 metrų aukštyje, pastatytas XVI amžiuje.

Taip pat mieste yra Nacionaliniai rūmai.

## Istorija

Monseratės rūmai atsirado nuo koplyčios, kuri buvo pastatyta 1540 metais. Ji priklausė Lisabonos Visų Šventųjų ligoninei. 1601 m. šis turtas priklausė Melo e Kastro šeimai. 1755 m. per Lisabonos žemės drebėjimą buvo sugriauta koplyčia. 1790 m. Žerardas de Vismas tapo rūmų šeimininku ir ant jų vietoje pastatė neogotikinius rūmus. 1793 m. rūmus valdė Viljamas Bekfordas (angl. Wiliam Beckford). Jis pastatė aplinkinius rūmų pastatus, pradėjo sodą. Nuo 1856 m. rūmus valdė Frensis Kukas (angl. Francis Cook), kuris įkūrė rūmų sodą.

Penos rūmai pastatyti tada, kai XII amžiuje buvo įrengta koplyčia Penai. 1503 metais Penos bažnyčia paaukota karaliui Manueliui I. 1755 metais per žemės drebėjimą sugriautas vienuolynas. 1838 m. karalius Fernandas II pastatė toje vietoje rūmus. 1842–1854 metais atliktaa rekonstrukcija, kurią iniciavo karalienė Marija II ir baronas fon Ešvėgė. 1889 metais įveistas sodas. 1910–1912 metais įrengtas muziejus, o 1995 m. Penos rūmai, drauge su kitomis miesto įžymybėmis buvo įtraukti į UNESCO paveldą.

## Savivaldybė
Sintros savivaldybė užima 319,2 km² plotą, 2011 m. gyveno 377 835 gyventojai. Be Sintros miesto kitos svarbesnės jos gyvenvietės: Agualva Kasenas, Kelušas, Algeiraunas-Men Martinšas, Rinšoa, Kaza Kambra, Belašas.

## Miestai partneriai
*  Omura, Japonija
*  Honolulu, JAV
*  Asilahas, Marokas
*  Džadida, Marokas
*  Trindadas, San Tomė ir Prinsipė
*  Bisau, Bisau Gvinėja
*  Havana, Kuba
*  Lobitas, Angola
*  Nova Sintra, Žaliojo Kyšulio Salos
*  Namača, Mozambikas
*  Petropolis, Brazilija

## Sportas
* „Sociedade União 1º Dezembro“ – futbolo klubas;

## Galerija

Vaizdas:Palacio_Sintra_chamines.JPG|Nacionalinių rūmų virtuvės kaminai
Vaizdas:Sintra penos rumai ruke.JPG|Penos rūmai rūke
Vaizdas:Sintra penos rumai1.JPG|Penos rūmai
Vaizdas:Sintra penos rumai2.JPG|Penos rūmai
Vaizdas:SIntra penos rumai zmoguszuvis.JPG |Žmogus-žuvis virš Penos rūmų vartų
Vaizdas:Monserrate500.jpg|Monseratės rūmai


## Šaltiniai

## Nuorodos
* http://www.cm-sintra.pt/ 
* http://whc.unesco.org/pg.cfm?cid=31&id_site=723
* Sintra
* http://www.parquesdesintra.pt/
Hadia

**Hadia**, *hadija* () – ryžių alus, tradiciškai gaminamas Biharo, Džarkando, Orisos, Madhja Pradešo ir Čatisgarcho valstijose (Indija).

Gaminant naudojamos žolelės, maišytos su virtais ryžiais ir paliktos fermentuoti. Gėrimas subręsta maždaug per savaitę.

Hadia geriama šalta. Ji turi mažiau alkoholio negu kiti Indijos regionų alkoholiniai gėrimai.
Bananinis alus

**Bananinis alus** () – fermentuotas alkoholinis gėrimas, gaminamas iš sutrintų bananų. Alkoholio kiekis būna apie 4,8 % tūrio. 

Bananinis alus gaminamas ir vartojamas Kenijoje, Ugandoje ir Tanzanijoje. Į ruošiamą alų taip pat dedama sorgų ar sorų miltų. 2003 m. rugpjūčio 11 d. *Wells Banana Bread Beer* laimėjo *Favourite beer for women* ('Mėgstamiausias moterų alus') prizą D. Britanijos alaus šventėje (*Great British Beer Festival*).

## Pavadinimai
Kenijoje bananų alus vadinamas *urwaga*; Ugandoje - *lubisi*.

## Gamyba
Bananinis alus daromas iš prinokusių, bet nepernokusių bananų. Bananų nokimą spartina tokiu būdu: žemėje iškasa duobę, iškloja ją sausais bananų lapais, kuriuos po to padega. Ant viršaus kloja sluoksnį žalių bananų lapų, o ant šių deda neprinokusius bananus. Ant viršaus vėl deda žalius lapus. Po 4-6 d. bananai būna pakankamai prinokę. Šis metodas veikia tik giedru sausu oru. Lietaus sezono metu bananus nokina juos laikydami krūvose prie ugniakurų.

Bananinio alaus gamyboje naudoja dviejų tipų bananus - aštresnio skonio *igikashi* ir švelnesnio skonio *igisahira*. Bananinio alaus mišinys paprastai būna sudarytas iš trečdalio *igikaši* ir dviejų trečdalių *igisahiros*. Prinokę bananai nulupami. Jei žievelės neina nulupti ranka, vadinasi bananai dar neprinokę. Nuluptus bananus suminko, išspaudžia sultis, kurias nufiltruoja, kad gautųsi skaidrios bananų sultys, kurias vėliau skiedžia vandeniu. Po to į sultis pridedama sutrintų ir pakepintų sorgų. Šis mišinys paliekamas 24-ias valandas rūgti, po to nufiltruojamas.
Nufiltruotas alus supilstomas į stiklinius ar plastikinius butelius. Komercinis bananinis alus prieš pilstant gali būti pasterizuojamas, kad būtų sustabdytas nebereikalingas rūgimas ir pailgėtų laikymo trukmė.

## Išnašos